რუსინები
რუსინები (რუსინ. Русини, უკრ. русини, სლოვაკ. Rusíni, პოლ. Rusini, სერბ. Русини, Rusini) — აღმოსავლეთსლავური ეთნიკური ჯგუფი, ძირითადად ცხოვრობენ აღმოსავლეთ ევროპაში. ენციკლოპედიების ნაწილი მათ მიიჩნევს უკრაინელებად, ნაწილი კი მათ განიხილავს, როგორც ცალკე ეთნიკურ ჯგუფს. ამავე დროს თავად რუსინების და რუსინული ორგანიზაციების ნაწილი საკუთარ თავს მიიჩნევენ ცალკე ეთნოსად. სსრკ-ში რუსინებს მიიჩნევდნენ (უკრაინაში ახლაც ასე მიიჩნევენ) უკრაინელების ეთნიკურ ჯგუფად. რუსინები ცხოვრობენ უკრაინის ზაკარპატიის ოლქში, აღმოსავლეთ სლოვაკეთში და პოლონურ ბესკიდებში. ნაწილი რუსინებისა ცხოვრობს ქვეყნებში სადაც ისინი გადასახლდნენ XX საუკუნის განმავლობაში – უნგრეთი, სერბეთი (ვოევოდინაში, სადაც მათი ენა რეგიონის ერთ-ერთ ოფიციალურ ენადაა აღიარებული), რუმინეთი, მოლდოვა, ხორვატია, აშშ, კანადა, ავსტრალია, რუსეთი.